CELEX: C2007/140/26
Language: et
Date: 2007-06-23 00:00:00
Title: Kohtuasi C-213/07: Eelotsusetaotlus, mille esitas Simvoulio tis Epikrateias (Kreeka) 23. aprillil 2007 — Michaniki A.E. versus Ethniko Simvoulio Radiotileorasis, Ypourgos Epikrateias, Pantechniki A.E. ja Syndesmos Epicheirieson Periodikou Tipou

23.6.2007   
            
            
               ET
            
            
               Euroopa Liidu Teataja
            
            
               C 140/16
            
         Eelotsusetaotlus, mille esitas Simvoulio tis Epikrateias (Kreeka) 23. aprillil 2007 — Michaniki A.E. versus Ethniko Simvoulio Radiotileorasis, Ypourgos Epikrateias, Pantechniki A.E. ja Syndesmos Epicheirieson Periodikou Tipou
   (Kohtuasi C-213/07)
   (2007/C 140/26)
   Kohtumenetluse keel: kreeka
   Eelotsusetaotluse esitanud kohus
   Simvoulio tis Epikrateias
   Põhikohtuasja pooled
   
      Hageja: Michaniki A.E.
   
      Kostjad: Ethniko Simvoulio Radiotileorasis, Ypourgos Epikrateias, Pantechniki A.E. ja Syndesmos Epicheirieson Periodikou Tipou
   Eelotsuse küsimused
   
               1.
            
            
               Kas nõukogu 14. juuni 1993. aasta direktiivi 93/37/EMÜ, millega kooskõlastatakse riiklike ehitustöölepingute sõlmimise kord (EÜT L 199), artiklis 24 sisalduv nimekiri riiklike ehitustööde ettevõtjate kõrvaldamise põhjustest on ammendav?
            
         
               2.
            
            
               Juhul, kui see nimekiri ei ole ammendav: kas sellise sätte, mis näeb riigi majandustegevuse läbipaistvuse kaitsmise eesmärgil ette, et massiteabevahenditega seotud äriühingu omaniku, osaniku, peamise aktsionäri või juhatuse liikme staatus on kokkusobimatu sellise äriühingu omaniku, osaniku, peamise aktsionäri või juhatuse liikme staatusega, kellega riik või laias tähenduses avaliku sektori juriidiline isik on sõlminud ehitustöölepingu, tarnelepingu või teenuslepingu, eesmärgid on kooskõlas ühenduse õiguse üldpõhimõtetega ja kas riiklike hankelepingute sõlmimise täielik keelamine selliste äriühingutega on kooskõlas ühenduse proportsionaalsuse põhimõttega?
            
         
               3.
            
            
               Kui direktiivi 93/37/EMÜ artiklit 24 tuleb tõlgendada nii, et selles sisalduvad tööettevõtjate kõrvaldamise põhjused on loetletud ammendavalt, või kui kõnealuse siseriikliku sätte eesmärki ei saa lugeda ühenduse õiguse üldpõhimõtetega kooskõlas olevaks, või lõpetuseks, kui nimetatud õigusnormis sätestatud keeld ei ole kooskõlas ühenduse proportsionaalsuse põhimõttega, siis kas viidatud direktiiv — keelates tööettevõtja riiklike ehitustöölepingute pakkumismenetlusest kõrvaldamise põhjuste hulka lisada juhu, mil tööettevõtja ise või äriühingu personali otsustamisõigusega liige (näiteks kõnealuse äriühingu omanik, äriühingu peamine aktsionär, osanik või juhatuse liige) või nimetatud otsustamisõigusega isikuid vahendavaid isikud tegutsevad massiteabevahenditega seotud äriühingutes, mis võivad ebaseaduslikult mõjutada riiklike ehitustöölepingute pakkumismenetlust tänu neile kuuluvale üldisemale mõjutusvõimele — on vastuolus konkurentsi ja läbipaistvuse kaitse üldpõhimõtetega ning EÜ asutamislepingu artikli 5 teise lõiguga, mis kehtestab subsidiaarsuse põhimõtte?